ลุ้นกำไร TACC ปี 64 โตแตะ 223 ลบ. “ฟินันเซียฯ” มองธุรกิจฟื้นตัวเด่นครึ่งหลัง-แผนกัญชงคืบ!
นักวิเคราะห์ “บล.ฟินันเซียฯ” คาด TACC กำไรปี 2564 แตะ 223 ล้านบาท ลุ้นธุรกิจครึ่งหลังฟื้น-แผนกัญชงคืบหน้า! ชู Upside 24% ราคาเป้าหมาย 8.50 บาท
นักวิเคราะห์ “บล.ฟินันเซียฯ” คาด TACC กำไรปี 2564 แตะ 223 ล้านบาท ลุ้นธุรกิจครึ่งหลังฟื้น-แผนกัญชงคืบหน้า! ชู Upside 24% ราคาเป้าหมาย 8.50 บาท
14 พ.ค. 2564

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (14 พ.ค. 2564 ) หลังจาก บริษัท ที.เอ.ซีคอนซูเมอร์ จำกัด ( มหาชน ) หรือ TACC รายงานกำไรสุทธิไตรมาส 1 /2564 เกือบ 47 ล้านบาท ปรับลดลง 7.80% จากไตรมาสก่อนในช่วงเวลาเดียวกัน แต่เพิ่มขึ้น 9.30% จากงวดเดียวกันของปีที่แล้ว เท่ากับการคาดการณ์
อย่างไรก็ตาม หากไม่รวมกำไรจากอัตราแลกเปลี่ยนจำนวน ( FX Gain) 3 ล้านบาท จะมีกำไรปกติอยู่ที่ 44 ล้านบาท ปรับลดลง 20% จากไตรมาสที่แล้ว แต่เพิ่มขึ้น 15% ของงวดเดียวกันในปีก่อน ถือเป็นกำไรที่อยู่ในเกณฑ์ปกติ เนื่องจากถูกผลกระทบจาก COVID-19 รอบ 2 โดยกระทบทั้งรายได้จากเครื่องดื่มที่ผ่านเซเว่น อีเลฟเว่น และธุรกิจ Character ที่มีลูกค้าบางส่วนขอเลื่อนการทำการตลาดออกไป แต่ถูกหักล้างด้วยรายได้เครื่องดื่ม All Café เมนู Non Coffee ขนาด 220z ที่กระจายเข้าเซเว่น อีเลฟเว่น ครบทุกสาขา ส่งผลให้รายได้ปรับเพิ่มขึ้น 1.60% จากไตรมาสที่แล้ว แต่ลดลง 0.90% จากงวดเดียวกันของปีก่อน
ขณะที่อัตรากำไรขั้นต้นยังทำได้ดี โดยอยู่ที่ 35.90% ซึ่งใกล้เคียงกับไตรมาสก่อน แต่ดีขึ้นจาก 33.60% ในไตรมาส 1/ 2563 เพราะ Product Mix จากการขายเครื่องดื่ม All Café ในขณะที่ค่าใช้จ่ายปรับตัวสูงขึ้นจากฐานที่ต่ำในไตรมาสก่อน แต่ยังลดลง 3.20% จากช่วงเวลาเดียวกันของปีที่แล้ว ส่งผลให้สัดส่วนค่าใช้จ่ายต่อรายได้ในไตรมาสนี้อยู่ที่ 18.70% สูงขึ้นจาก 14.70% ในไตรมาสที่ 4 /2563 แต่ลดลงจาก 19.10% ในไตรมาส 1 / 2563 ซึ่งกำไรสุทธิของไตรมาส 1 / 2564 คิดเป็น 21 % ของประมาณการทั้งปี
อย่างไรก็ตาม แนวโน้มกำไรน่าจะไม่ดีนักในไตรมาส 2/2564 เพราะยังเผชิญกับไวรัส COVID-19 รอบ 3 แต่ทั้งนี้ยังมีรายได้จากการให้สิทธิ์เซเว่น อีเลฟเว่น ใช้แบรนด์ Rilakkuma ในการทำโปรโมชั่นเดือน พ.ค. – มิ.ย. อาจสามารถประคองผลการดำเนินงานไตรมาส 2 / 2564 ให้ทรงตัวหรือปรับลดลงเพียงเล็กน้อยได้ อีกทั้งคาดหวังการกลับมาฟื้นตัวอีกครั้งในครึ่งปีหลังของปี2564 เมื่อสถานการณ์ COVID – 19 คลี่คลายลง และมีการผลิตวัคซีนได้มากขึ้น (Rollout) รวมถึงเริ่มมีการนำสินค้าเข้า Lotus’s ผ่านร้านกาแฟ Arabitia , Jungle และ Food Court ซึ่งคาดว่ารายได้จะทยอยเข้ามาในช่วงครึ่งปีหลัง ประกอบกับยังมีแผนออกสินค้าใหม่ในช่วง ไตรมาส 4 / 2564
ทั้งนี้ยังคงประมาณการกำไรสุทธิและราคาเป้าหมายของปี 2564 ไว้ตามเดิม โดยคาดกำไรปี 2564 ที่ระดับ 223 ล้านบาทเพิ่มขึ้น 18.04% เมื่อเทียบกับช่วงเดียวกันของปีที่แล้ว และในปี 2565 วางเป้าไว้ที่ระดับ 250 ล้านบาท เพิ่มขึ้น 12.00% จากปีเดียวกันที่ผ่านมา โดยมีการรวมรายได้จาก Lotus’s ไว้ประมาณการราว 2% แต่ยังไม่รวมสินค้าจากธุรกิจกัญชง จนกว่าจะได้เห็นความชัดเจนของธุรกิจ และยังคงราคาเป้าหมายปี 2564 อยู่ที่ 8.50 บาท ( อิง PE เดิม 23 เท่า ) ทั้งมีส่วนต่างราคาหุ้น ( Upside) 24% ยังคงแนะนำซื้อ